Fyns Politiforening har ikke længere tillid til politidirektør Kit Claudi Grøn-Iversen og afbryder derfor samarbejdet.

Det oplyser politiforeningen onsdag til Fyens Stiftstidende.

Formand Steffen Daugaard forklarer på vegne af foreningens 600 medlemmer, at man hverken har tiltro til politidirektøren eller hendes ledelsesstil.

- Samarbejdet har gennem nogen tid været illusorisk, anstrengt og langt fra reelt. Der har ikke været nogen vilje til at give politiforeningen reel medinddragelse, siger Steffen Daugaard til Fyens.dk.

Politidirektøren er blevet orienteret om politiforeningens mistillid.

Det er justitsminister Søren Pind (V), der udpeger politidirektørerne. Derfor er det også ham, der beslutter, om mistillidserklæringen fra de fynske betjente skal have konsekvenser.

Kit Claudi Grøn-Iversen har siddet i jobbet siden 1. september 2015.

Onsdag formiddag har Fyens Stiftstidende endnu ikke haft held til at få politidirektøren i tale.

/ritzau/